CELEX ID: 32021R1077

--- ENGLISH ---

Document:
$en_document

Summary:
$en_summary

--- DANISH ---

Document:
2.7.2021
DA
Den Europæiske Unions Tidende
L 234/1
EUROPA-PARLAMENTETS OG RÅDETS FORORDNING (EU) 2021/1077
af 24. juni 2021
om oprettelse af instrumentet for finansiel støtte til toldkontroludstyr som en del af Fonden for Integreret Grænseforvaltning
EUROPA-PARLAMENTET OG RÅDET FOR DEN EUROPÆISKE UNION HAR —
under henvisning til traktaten om Den Europæiske Unions funktionsmåde, særlig artikel 33, 114 og 207,
under henvisning til forslag fra Europa-Kommissionen,
efter fremsendelse af udkast til lovgivningsmæssig retsakt til de nationale parlamenter,
under henvisning til udtalelse fra Det Europæiske Økonomiske og Sociale Udvalg 
(
1
)
,
efter den almindelige lovgivningsprocedure 
(
2
)
, og
ud fra følgende betragtninger:
(1)
De 2 140 toldsteder, der findes ved Unionens ydre grænser, skal være tilstrækkelig rustet til at sikre effektiv og virkningsfuld drift af toldunionen. Passende toldkontrol med ensartede resultater er vigtigere end nogensinde, ikke blot på grund af toldmyndighedernes traditionelle funktion, der består i opkrævning af indtægter, men også i stigende grad, fordi det af sikkerhedshensyn er nødvendigt at styrke kontrollen væsentligt med de varer, der føres ind i og ud af Unionen via de ydre grænser. Samtidig bør sådan kontrol med varebevægelser på tværs af de ydre grænser dog ikke forringe, men snarere lette den legitime handel med tredjelande.
(2)
Toldunionen er en af hjørnestenene i Unionen, som er en af de største handelsblokke i verden. Eftersom toldunionen er af afgørende betydning for et velfungerende indre marked, og for at både erhvervslivet og borgerne kan nyde godt heraf, er det nødvendigt med fortsatte skridt til at styrke toldunionen.
(3)
Der er i øjeblikket en ubalance i medlemsstaternes udførelse af toldkontrol. Denne ubalance skyldes forskelle mellem medlemsstaterne, både hvad angår geografiske kendetegn og deres kapaciteter og ressourcer. Medlemsstaternes evne til at reagere på udfordringer, der udspringer af de stadigt skiftende globale forretningsmodeller og forsyningskæder, afhænger ikke blot af det menneskelige aspekt, men også af adgangen til moderne og pålideligt toldkontroludstyr, der fungerer korrekt. Udfordringer såsom den voldsomme stigning i e-handel, digitalisering og behovet for at øge modstandsdygtigheden over for cyberangreb vil også øge efterspørgslen efter effektiv toldkontrol. Tilvejebringelsen af ensartet toldkontroludstyr er derfor et vigtigt element i afhjælpningen af denne eksisterende ubalance. Dette vil forbedre ensartetheden i udførelsen af toldkontrol i alle medlemsstaterne og dermed bidrage til at forhindre, at varestrømmene omledes mod de svageste punkter i toldkontrolsystemet, ofte benævnt »shoppen rundt mellem importsteder«. Derfor bør varer, der føres ind i Unionens toldområde, undergives risikobaseret kontrol i overensstemmelse med Europa-Parlamentets og Rådets forordning (EU) nr. 952/2013 
(
3
)
 (»EU-toldkodeksen«).
(4)
Medlemsstaterne har gentagne gange udtrykt behov for finansiel støtte og anmodet om en indgående analyse af det nødvendige udstyr. I sine konklusioner af 23. marts 2017 om finansiering af toldvæsenet opfordrede Rådet Kommissionen til at evaluere muligheden for at finansiere behov for teknisk udstyr gennem fremtidige finansielle programmer fra Kommissionen og at forbedre koordineringen og samarbejdet mellem toldmyndighederne og andre retshåndhævende myndigheder med henblik på finansiering.
(5)
I henhold til EU-toldkodeksen skal toldkontrol forstås som håndhævelse ikke kun af toldlovgivningen, men også af anden lovgivning vedrørende indpassage, udpassage, transit, bevægelser, oplagring og særlige anvendelsesformål for så vidt angår varer, som forsendes mellem Unionens toldområde og lande eller områder uden for Unionens toldområde, samt tilstedeværelse og bevægelser inden for Unionens toldområde af ikke-EU-varer og varer med særligt anvendelsesformål. Sådan anden lovgivning tillægger toldmyndighederne beføjelse til at udføre særlige kontrolopgaver og indeholder bestemmelser om beskatning, navnlig med hensyn til punktafgifter og merværdiafgift, om de eksterne aspekter af det indre marked, om den fælles handelspolitik og andre fælles EU-politikker med relevans for handel, for den generelle sikkerhed i forsyningskæden og for beskyttelsen af Unionens og dens medlemsstaters finansielle og økonomiske interesser.
(6)
Ved at støtte opnåelsen af et passende og ensartet resultatniveau i forbindelse med toldkontrol ved Unionens ydre grænser gøres det muligt at maksimere fordelene ved toldunionen og derved yde yderligere støtte til toldmyndighederne, der handler som en samlet enhed for at beskytte Unionens interesser. En særlig EU-fond for toldkontroludstyr, der har til formål at korrigere de nuværende ubalancer, vil bidrage til den overordnede samhørighed mellem medlemsstaterne. En sådan særlig fond vil tage hensyn til de forskellige behov, der opleves ved forskellige typer af grænser, dvs. søgrænser og grænser ved andre vandveje, luft- og landgrænser, herunder jernbane- og vejgrænser, samt grænseovergangssteder for posttrafik. I betragtning af de udfordringer, som verden står over for, navnlig det fortsatte behov for at beskytte Unionens og dens medlemsstaters finansielle og økonomiske interesser og samtidig fremme den legitime samhandel, er adgangen til moderne og pålideligt kontroludstyr ved de ydre grænser en absolut nødvendighed.
(7)
Det er derfor hensigtsmæssigt at oprette et nyt instrument for finansiel støtte til toldkontroludstyr, der er beregnet til anvendelse ved alle typer grænser. Instrumentet bør støtte toldunionen og toldmyndighedernes arbejde, navnlig hjælpe dem med at beskytte Unionens finansielle og økonomiske interesser, sørge for sikkerhed i Unionen og beskytte Unionen mod unfair og ulovlig handel, såsom forfalskning af varer, samtidig med at det gøres lettere at udøve legitim erhvervsaktivitet. Det bør bidrage til toldkontrol med passende og ensartede resultater. Desuden bør toldkontroludstyr, der finansieres i henhold til dette instrument, støtte gennemførelsen af rammen for toldrisikoforvaltning som omhandlet i EU-toldkodeksen. Dette mål bør nås gennem gennemsigtigt indkøb og gennemsigtig vedligeholdelse og opgradering af relevant, højmoderne og pålideligt toldkontroludstyr under behørig hensyntagen til databeskyttelse, cyberrobusthed og sikkerheds- og miljøhensyn, herunder miljøvenlig bortskaffelse af det udskiftede udstyr.
(8)
Medlemsstaternes toldmyndigheder har påtaget sig et stigende antal ansvarsområder, som udføres ved de ydre grænser og ofte også vedrører sikkerhedsområdet. Det er derfor vigtigt, at der ydes EU-støtte til medlemsstaterne for at sætte dem i stand til at sikre ensartethed i udførelsen af grænsekontrollen og toldkontrollen ved Unionens ydre grænser. Det er lige så vigtigt at fremme et tværfagligt samarbejde ved Unionens grænser, for så vidt angår vare- og personkontrol, blandt de nationale myndigheder i hver medlemsstat, der er ansvarlige for grænsekontrol eller for andre opgaver, som udføres ved grænsen, med henblik på at maksimere Unionens merværdi på området grænseforvaltning og toldkontrol.
(9)
Det er derfor nødvendigt at oprette en fond for integreret grænseforvaltning (»fonden«).
(10)
På grund af de særlige juridiske forhold i afsnit V i traktaten om Den Europæiske Unions funktionsmåde (TEUF) og de forskellige retsgrundlag, der finder anvendelse i forhold til politikkerne vedrørende de ydre grænser og toldkontrol, er det ikke juridisk muligt at oprette fonden som et enkelt instrument.
(11)
Fonden bør derfor oprettes som en overordnet ramme for Unionens finansielle støtte på området grænseforvaltning, der består af instrumentet for finansiel støtte til toldkontroludstyr (»instrumentet«), som oprettes ved denne forordning, og instrumentet for finansiel støtte til grænseforvaltning og visumpolitik, som oprettes ved Europa-Parlamentets og Rådets forordning om oprettelse af instrumentet for finansiel støtte til grænseforvaltning og visumpolitik som en del af Fonden for Integreret Grænseforvaltning.
(12)
Henset til vigtigheden af at bekæmpe klimaændringer og i overensstemmelse med Unionens forpligtelser til at gennemføre Parisaftalen inden for rammerne af De Forenede Nationers rammekonvention om klimaændringer 
(
4
)
 og for at nå De Forenede Nationers verdensmål for bæredygtig udvikling på 2030-dagsordenen for bæredygtig udvikling, der blev vedtaget den 25. september 2015, bør tiltag i henhold til denne forordning bidrage til at nå Unionens mål om, at mindst 30 % af det samlede EU-budget bruges på at støtte klimamål, og Unionens ambition om, at 7,5 % af det årlige EU-budget bruges på biodiversitet i 2024 og 10 % både i 2026 og 2027, idet der tages hensyn til de eksisterende overlap mellem klima- og biodiversitetsmål.
(13)
Der fastsættes ved denne forordning en finansieringsramme for hele instrumentets varighed, som skal udgøre det primære referencebeløb for Europa-Parlamentet og Rådet under den årlige budgetprocedure, jf. punkt 18 i den interinstitutionelle aftale af 16. december 2020 mellem Europa-Parlamentet, Rådet for Den Europæiske Union og Europa-Kommissionen om budgetdisciplin, om samarbejde på budgetområdet og om forsvarlig økonomisk forvaltning samt om nye egne indtægter, herunder en køreplan hen imod indførelse af nye egne indtægter 
(
5
)
. Denne finansieringsramme bør kunne dække de nødvendige og behørigt begrundede udgifter til aktiviteter til forvaltning af instrumentet og evaluering af dets præstation, for så vidt som disse aktiviteter vedrører instrumentets generelle og specifikke mål.
(14)
Europa-Parlamentets og Rådets forordning (EU, Euratom) 2018/1046 
(
6
)
 (»finansforordningen«) finder anvendelse på dette instrument. Finansforordningen fastsætter regler for gennemførelsen af EU-budgettet, herunder reglerne for tilskud, priser, udbud, indirekte forvaltning, finansielle instrumenter, budgetgarantier, finansiel bistand og godtgørelse af eksterne eksperter.
(15)
Horisontale finansielle regler, der er vedtaget af Europa-Parlamentet og Rådet på grundlag af artikel 322 i TEUF, finder anvendelse på denne forordning. Disse regler er fastsat i finansforordningen og fastlægger navnlig proceduren for opstilling og gennemførelse af budgettet ved hjælp af tilskud, udbud, priser og indirekte gennemførelse og fastsætter kontrol med finansielle aktørers ansvar. Regler, der er vedtaget på grundlag af artikel 322 i TEUF, omfatter også en generel ordning med konditionalitet til beskyttelse af EU-budgettet. Finansiering i henhold til dette instrument bør være omfattet af principperne i finansforordningen og bør sikre optimal udnyttelse af de finansielle ressourcer med hensyn til at opnå dets mål.
(16)
Ved Europa-Parlamentets og Rådets forordning (EU) 2021/444 
(
7
)
 oprettes toldprogrammet for samarbejde på toldområdet (»toldprogrammet«) med det formål at støtte toldunionen og toldmyndighederne. For at bevare sammenhængen og den horisontale koordinering af samarbejdstiltag vedrørende told og toldkontroludstyr er det hensigtsmæssigt at gennemføre sådanne tiltag på grundlag af én enkelt retsakt, nemlig toldprogrammet, der indeholder ét enkelt regelsæt. Derfor bør kun indkøb, vedligeholdelse og opgradering af det støtteberettigede toldkontroludstyr støttes under dette instrument, mens alle andre dertil knyttede tiltag, såsom samarbejdstiltag til vurdering af behov eller uddannelse vedrørende det pågældende udstyr, bør støttes af toldprogrammet.
(17)
Desuden bør instrumentet, hvis det er relevant, også støtte indkøb eller opgradering af toldkontroludstyr til afprøvning af nyt udstyr eller nye funktioner til eksisterende udstyr under driftsmæssige betingelser, inden medlemsstaterne begynder at foretage storstilede indkøb af sådant nyt udstyr. Afprøvning under driftsmæssige betingelser bør navnlig følge op på resultaterne af forskning i toldkontroludstyr inden for rammerne af Europa-Parlamentets og Rådets forordning (EU) 2021/695 
(
8
)
. Kommissionen bør tilskynde til fælles udbud og fælles afprøvning af toldkontroludstyr af to eller flere medlemsstater, der anvender samarbejdsværktøjerne i toldprogrammet.
(18)
Det meste toldkontroludstyr kan være lige så vel egnet eller vise sig også at kunne anvendes til kontrol af overholdelsen af anden EU-ret såsom bestemmelser om grænseforvaltning, visa eller politisamarbejde. Fonden er derfor udformet som to indbyrdes komplementære instrumenter for så vidt angår køb af udstyr, hver med særskilte, men komplementære anvendelsesområder. På den ene side vil instrumentet for finansiel støtte til grænseforvaltning og visumpolitik kun yde finansiel støtte til omkostningerne til udstyr, hvis hovedformål eller virkning er integreret grænseforvaltning, men vil også give mulighed for, at dette udstyr anvendes til andre formål, såsom toldkontrol. På den anden side vil det instrument for finansiel støtte til toldkontroludstyr, der oprettes ved nærværende forordning, kun yde finansiel støtte til omkostningerne til udstyr, hvis hovedformål eller virkning er toldkontrol, men vil også give mulighed for, at dette udstyr anvendes til andre formål, såsom grænsekontrol og sikkerhed. Denne fordeling af rollerne mellem de to instrumenter vil fremme et tværfagligt samarbejde som omhandlet i artikel 3, stk. 1, litra e), i Europa-Parlamentets og Rådets forordning (EU) 2019/1896 
(
9
)
 som en del af tilgangen til europæisk integreret grænseforvaltning og dermed gøre det muligt for told- og grænsemyndighederne at arbejde sammen og maksimere virkningerne af EU-budgettet gennem deling af kontroludstyr og dette udstyrs interoperabilitet. Delingen af udstyr mellem toldmyndigheder og andre grænsemyndigheder bør ikke være systematisk.
(19)
I overensstemmelse med finansforordningens artikel 193, stk. 2, kan der ydes tilskud til et allerede påbegyndt tiltag, forudsat at ansøgeren kan godtgøre, at det var nødvendigt at igangsætte tiltaget inden undertegnelsen af tilskudsaftalen. Selv om omkostninger, som er påløbet forud for datoen for indgivelse af ansøgningen om tilskud, i sådanne tilfælde i princippet ikke er støtteberettigede, bør dette være muligt i undtagelsestilfælde i betragtning af nærværende forordnings sene ikrafttræden i forhold til begyndelsen af den flerårige finansielle ramme for 2021-2027. For at muliggøre gennemførelse fra begyndelsen af den flerårige finansielle ramme for 2021-2027 og for at undgå enhver udsættelse af EU-støtte, som kan være til skade for Unionens interesse i at være tilstrækkelig rustet til at sikre effektiv og virkningsfuld drift af toldunionen, bør det i en begrænset periode ved begyndelsen af den flerårige finansielle ramme for 2021-2027 være muligt at fastsætte i finansieringsafgørelsen, at omkostninger, som er påløbet i forbindelse med tiltag, der støttes i henhold til nærværende forordning, og som allerede er påbegyndt, anses for støtteberettigede fra den 1. januar 2021, selv om disse tiltag blev gennemført, og omkostningerne påløb, før ansøgningen om tilskud blev indgivet.
(20)
Uanset finansforordningen bør et tiltag kunne finansieres ved hjælp af flere EU-programmer eller -instrumenter for, hvis det er relevant, at muliggøre og støtte samarbejde og interoperabilitet på tværs af områder. I overensstemmelse med princippet om forbud mod dobbeltfinansiering, der er fastsat finansforordningen, må bidragene dog i sådanne tilfælde ikke dække de samme omkostninger. Hvis en medlemsstat allerede har fået tildelt eller har modtaget bidrag fra et andet EU-program eller støtte fra en EU-fond med henblik på indkøb af det samme udstyr, bør Kommissionen straks underrettes om dette bidrag eller denne støtte i overensstemmelse med finansforordningens artikel 191.
(21)
Finansiering ud over loftet for samfinansieringssatsen bør kun tildeles i behørigt begrundede tilfælde, der kan omfatte fælles udbud og fælles afprøvning af toldkontroludstyr af to eller flere medlemsstater.
(22)
I betragtning af den hurtige udvikling af teknologier, trusler og prioriteter på toldområdet bør arbejdsprogrammer ikke strække sig over længere perioder. Samtidig vil årlige arbejdsprogrammer ikke være nødvendigt for gennemførelsen af instrumentet og ville øge den administrative byrde for både Kommissionen og medlemsstaterne. På denne baggrund bør arbejdsprogrammer i princippet dække mere end ét regnskabsår, men ikke mere end tre.
(23)
For at sikre ensartede betingelser for gennemførelsen af arbejdsprogrammerne i henhold til denne forordning bør Kommissionen tillægges gennemførelsesbeføjelser. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011 
(
10
)
.
(24)
Selv om gennemførelse på centralt plan er afgørende, hvis det specifikke mål om at sikre ensartede resultater af toldkontrol skal nås, er der på grund af den tekniske karakter af dette instrument behov for forberedende arbejde på teknisk plan. Derfor bør gennemførelsen understøttes af behovsvurderinger. Disse behovsvurderinger er afhængige af national ekspertise og nationale erfaringer gennem inddragelse af toldmyndigheder. De bør være baseret på en klar metode, der omfatter et mindste antal skridt til at sikre indsamlingen af de relevante oplysninger. Kommissionen bør anvende disse oplysninger til at fastlægge tildelingen af midler til medlemsstater under hensyntagen til navnlig handelsvolumen, de relevante risici og toldmyndighedernes administrative kapacitet til at anvende og vedligeholde udstyret med henblik på mest effektiv anvendelse af det toldkontroludstyr, der finansieres i henhold til instrumentet. For at bidrage til budgetdisciplin bør betingelserne for prioriteringen af tilskud defineres klart og være baseret på en sådan behovsvurdering.
(25)
For at sikre regelmæssig overvågning og rapportering bør der fastlægges en passende ramme for overvågning af de resultater, der opnås gennem instrumentet og tiltagene under det. Denne overvågning og rapportering bør baseres på kvantitative og kvalitative indikatorer, der måler virkningerne af instrumentets tiltag. Rapporteringskravene bør indeholde et krav om at give Kommissionen oplysninger om toldkontroludstyr, når prisen på et stykke toldkontroludstyr overstiger 10 000 EUR eksklusive skatter og afgifter. Der bør skelnes mellem disse oplysninger og oplysninger, der skal gives til offentligheden og medier med henblik på at promovere instrumentets tiltag og resultater.
(26)
I henhold til punkt 22 og 23 i den interinstitutionelle aftale af 13. april 2016 om bedre lovgivning 
(
11
)
 bør instrumentet evalueres på grundlag af oplysninger indsamlet i overensstemmelse med specifikke overvågningskrav, samtidig med at en administrativ byrde, navnlig for medlemsstaterne, og overregulering undgås. Disse krav bør, hvor det er relevant, omfatte målbare indikatorer som grundlag for evaluering af instrumentets virkninger i praksis på en sammenlignelig og fuldstændig måde. De foreløbige og endelige evalueringer, som bør foretages senest fire år efter henholdsvis påbegyndelsen af gennemførelsen og afslutningen af instrumentet, bør bidrage til en effektiv beslutningsproces vedrørende den finansielle støtte til toldkontroludstyr i henhold til de næste flerårige finansielle rammer. Det er derfor yderst vigtigt, at de foreløbige og endelige evalueringer omfatter tilfredsstillende og tilstrækkelige oplysninger, og at disse evalueringer gives rettidigt. Kommissionen bør i de foreløbige og endelige evalueringer medtage nærmere oplysninger om delingen mellem toldmyndighederne og andre grænsemyndigheder af udstyr, der finansieres i henhold til instrumentet, i det omfang medlemsstaterne har givet relevante oplysninger. Ud over de foreløbige og endelige evalueringer af instrumentet bør der også udsendes årlige statusrapporter som en del af præstationsrapporteringssystemet for at overvåge instrumentets gennemførelse. Disse rapporter bør indeholde en sammenfatning af de indhøstede erfaringer og, hvor det er relevant, af de hindringer og mangler, der er opstået i forbindelse med de af instrumentets aktiviteter, der fandt sted det pågældende år. Disse årlige statusrapporter bør fremsendes til Europa-Parlamentet og til Rådet.
(27)
For at kunne reagere hensigtsmæssigt på nye politiske prioriteter, trusler og teknologier bør beføjelsen til at vedtage retsakter delegeres til Kommissionen i overensstemmelse med artikel 290 i TEUF, for så vidt angår ændring af den vejledende liste over toldkontroludstyr, der kan anvendes til toldkontrolformålene, og listen over indikatorer til måling af, hvorvidt det specifikke mål er nået. Det er navnlig vigtigt, at Kommissionen gennemfører relevante og fuldstændigt gennemsigtige høringer under sit forberedende arbejde, herunder på ekspertniveau, og at disse høringer gennemføres i overensstemmelse med principperne i den interinstitutionelle aftale af 13. april 2016 om bedre lovgivning. For at sikre lige deltagelse i forberedelsen af delegerede retsakter modtager Europa-Parlamentet og Rådet navnlig alle dokumenter på samme tid som medlemsstaternes eksperter, og deres eksperter har systematisk adgang til møder i Kommissionens ekspertgrupper, der beskæftiger sig med forberedelse af delegerede retsakter.
(28)
I overensstemmelse med finansforordningen, Europa-Parlamentets og Rådets forordning (EU, Euratom) nr. 883/2013 
(
12
)
 og Rådets forordning (EF, Euratom) nr. 2988/95 
(
13
)
, (Euratom, EF) nr. 2185/96 
(
14
)
 og (EU) 2017/1939 
(
15
)
 skal Unionens finansielle interesser beskyttes ved hjælp af forholdsmæssige foranstaltninger, herunder foranstaltninger vedrørende forebyggelse, opdagelse, korrektion og undersøgelse af uregelmæssigheder, herunder svig, vedrørende tilbagesøgning af tabte, uberettiget udbetalte eller ukorrekt anvendte midler og, hvor det er relevant, vedrørende pålæggelse af administrative sanktioner. Navnlig har Det Europæiske Kontor for Bekæmpelse af Svig (OLAF) i overensstemmelse med forordning (Euratom, EF) nr. 2185/96 og (EU, Euratom) nr. 883/2013 beføjelse til at foretage administrative undersøgelser, herunder kontrol og inspektion på stedet, med henblik på at fastslå, om der foreligger svig, korruption eller enhver anden ulovlig aktivitet, der skader Unionens finansielle interesser. Den Europæiske Anklagemyndighed (EPPO) er i overensstemmelse med forordning (EU) 2017/1939 beføjet til at efterforske og retsforfølge strafbare handlinger til skade for Unionens finansielle interesser, som fastsat i Europa-Parlamentets og Rådets direktiv (EU) 2017/1371 
(
16
)
. I overensstemmelse med finansforordningen skal enhver person eller enhed, som modtager EU-midler, samarbejde fuldt ud om beskyttelse af Unionens finansielle interesser, give Kommissionen, OLAF, Revisionsretten og, for så vidt angår de medlemsstater, der deltager i et forstærket samarbejde i henhold til forordning (EU) 2017/1939, EPPO de fornødne rettigheder og den fornødne adgang og sikre, at eventuelle tredjeparter, der er involveret i gennemførelsen af EU-midler, tildeler tilsvarende rettigheder.
(29)
Finansieringsformerne og gennemførelsesmetoderne i henhold til denne forordning bør vælges ud fra den mulighed, som de giver for at nå tiltagenes specifikke mål og levere resultater, navnlig under hensyn til kontrolomkostningerne, den administrative byrde og den forventede risiko for manglende overholdelse. Disse former og metoder bør omfatte overvejelser om anvendelse af faste beløb, faste takster og enhedsomkostninger samt finansiering, der ikke er knyttet til omkostninger som omhandlet i finansforordningens artikel 125, stk. 1.
(30)
Målet for denne forordning, nemlig at oprette et instrument til støtte for toldunionen og toldmyndighederne ved at yde finansiel støtte til køb, vedligeholdelse og opgradering af toldkontroludstyr, kan ikke i tilstrækkelig grad opfyldes af medlemsstaterne alene som følge af indbyrdes objektive ubalancer på geografisk plan, men kan på grund af de niveau- og kvalitetsmæssigt ensartede resultater i forbindelse med toldkontrol, som en koordineret tilgang og central finansiering vil bidrage til at sikre, bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går denne forordning ikke videre, end hvad der er nødvendigt for at nå dette mål.
(31)
Modtagere af EU-finansiering bør anerkende denne finansierings oprindelse og sikre synlighed af EU-finansieringen, navnlig når de promoverer tiltagene og deres resultater, ved at give sammenhængende, effektive og forholdsmæssige målrettede oplysninger til forskellige modtagergrupper, herunder medierne og offentligheden. Sådanne oplysninger bør vise instrumentets merværdi med hensyn til at støtte toldunionen, navnlig hvordan det hjælper toldmyndighederne med at udføre deres opgaver, og Kommissionens indsats for at sikre budgetgennemsigtighed. Kommissionen bør desuden for at sikre gennemsigtighed regelmæssigt oplyse offentligheden om instrumentet, dets tiltag og resultater og bl.a. henvise til de arbejdsprogrammer, der vedtages i henhold til denne forordning.
(32)
For at sikre kontinuiteten i ydelsen af støtte på det relevante politikområde og gøre det muligt at påbegynde gennemførelsen fra begyndelsen af den flerårige finansielle ramme 2021-2027 bør denne forordning træde i kraft hurtigst muligt og finde anvendelse med tilbagevirkende kraft fra den 1. januar 2021 —
VEDTAGET DENNE FORORDNING:
KAPITEL I
GENERELLE BESTEMMELSER
Artikel 1
Genstand
Sammen med forordningen om oprettelse af instrumentet for finansiel støtte til grænseforvaltning og visumpolitik som en del af Fonden for Integreret Grænseforvaltning oprettes ved nærværende forordning en fond for integreret grænseforvaltning (»fonden«) for perioden fra den 1. januar 2021 til den 31. december 2027.
Som en del af Fonden oprettes et instrument med det formål at yde finansiel støtte til indkøb, vedligeholdelse og opgradering af toldkontroludstyr (»instrumentet«) i perioden fra den 1. januar 2021 til den 31. december 2027. Instrumentets varighed er tilpasset den flerårige finansielle rammes varighed.
Denne forordning fastsætter instrumentets mål, budgettet for perioden 2021-2027, formerne for EU-finansiering og reglerne for ydelse af sådan finansiering.
Artikel 2
Definitioner
I denne forordning forstås ved:
1)
»toldmyndigheder«: de toldmyndigheder, som er defineret i artikel 5, nr. 1), i forordning (EU) nr. 952/2013
2)
»toldkontrol«: den toldkontrol, der er defineret i artikel 5, nr. 3), i forordning (EU) nr. 952/2013
3)
»toldkontroludstyr«: udstyr, der primært er beregnet til udførelsen af toldkontrol
4)
»mobilt toldkontroludstyr«: ethvert transportmiddel, der ud over sin mobile kapacitet selv er beregnet til at være et stykke toldkontroludstyr, eller som er fuldt udstyret med toldkontroludstyr
5)
»vedligeholdelse«: forebyggende, korrigerende og foregribende foranstaltninger, der omfatter operationelle og funktionelle kontroller, servicering, reparation og eftersyn af et stykke toldkontroludstyr, og som er nødvendigt for at holde eller bringe det i specificeret driftsklar stand, med henblik på at dets levetid maksimeres, men ikke omfatter opgradering
6)
»opgradering«: udviklingsmæssige foranstaltninger, der er nødvendige for at bringe et eksisterende stykke toldkontroludstyr fra forældet til avanceret specificeret driftsklar stand.
Artikel 3
Instrumentets mål
1.   Som en del af Fonden og med henblik på at nå det langsigtede mål om harmoniseret toldkontrol i medlemsstaterne har instrumentet som generelt mål at støtte toldunionen og toldmyndighederne i deres opgave med at beskytte Unionens og dens medlemsstaters finansielle og økonomiske interesser, sørge for sikkerhed internt i Unionen og beskytte Unionen mod ulovlig handel, samtidig med at det gøres lettere at udøve legitim erhvervsaktivitet.
2.   Instrumentets specifikke mål er at bidrage til toldkontrol med passende og ensartede resultater gennem gennemsigtigt indkøb og gennemsigtig vedligeholdelse og opgradering af relevant og pålideligt avanceret toldkontroludstyr, der er sikkert og miljøvenligt, og derved hjælpe toldmyndighederne til at handle som en samlet enhed for at beskytte Unionens interesser.
Artikel 4
Budget
1.   Finansieringsrammen for gennemførelse af instrumentet i perioden 2021-2027 udgør 1 006 407 000 EUR i løbende priser.
2.   Det beløb, der er omhandlet i stk. 1, kan også dække udgifter til forberedelse, overvågning, kontrol, revision, evaluering og andre aktiviteter til forvaltning af instrumentet og evaluering af opfyldelsen af dets mål. Det kan også omfatte udgifter til undersøgelser, ekspertmøder og informations- og kommunikationstiltag, der vedrører instrumentets mål, samt udgifter i forbindelse med informationsteknologinet med henblik på behandling og udveksling af oplysninger, herunder institutionelle IT-værktøjer og anden teknisk og administrativ bistand, som er påkrævet i forbindelse med forvaltningen af instrumentet.
Artikel 5
Gennemførelse og former for EU-finansiering
1.   Instrumentet gennemføres ved direkte forvaltning i overensstemmelse med finansforordningen.
2.   Instrumentet kan yde finansiering i enhver af de former, der er fastsat i finansforordningen, navnlig ved hjælp af tilskud.
3.   Hvis det støttede tiltag indebærer indkøb eller opgradering af toldkontroludstyr, etablerer Kommissionen en koordineringsmekanisme til sikring interoperabiliteten af toldkontroludstyr, der er indkøbt med støtte fra Unionens programmer og instrumenter, og således dets effektive anvendelse.
KAPITEL II
STØTTEBERETTIGELSE
Artikel 6
Støtteberettigede tiltag
1.   Tiltag er kun berettigede til finansiering i henhold til instrumentet, hvis tiltagene lever op til følgende krav:
a)
gennemførelse af målene i artikel 3 og
b)
støtte til indkøb, vedligeholdelse eller opgradering af toldkontroludstyr, herunder innovativt detektionsteknologisk udstyr, med et eller flere af følgende toldkontrolformål:
1)
ikkeinvasiv inspektion
2)
påvisning af skjulte genstande på mennesker
3)
strålingsdetektion og nuklididentifikation
4)
laboratorieanalyse af prøver
5)
prøveudtagning og feltanalyse af prøver
6)
håndholdt søgning.
Bilag I indeholder en vejledende liste over toldkontroludstyr, der kan anvendes til de toldkontrolformål, som er angivet i første afsnit, nr. 1)-6).
2.   I behørigt begrundede tilfælde kan tiltag i henhold til stk. 1, første afsnit, også dække gennemsigtigt indkøb og gennemsigtig vedligeholdelse og opgradering af toldkontroludstyr til afprøvning af nyt udstyr eller nye funktioner til eksisterende udstyr under driftsmæssige betingelser.
3.   I overensstemmelse med finansforordningens artikel 193, stk. 2, andet afsnit, litra a), under hensyntagen til nærværende forordnings sene ikrafttræden og for at undgå enhver udsættelse af EU-støtte, som kan være til skade for Unionens interesse i at være tilstrækkelig rustet til at sikre effektiv og virkningsfuld drift af toldunionen, kan omkostninger, der er påløbet i forbindelse med tiltag, som støttes i henhold til nærværende forordning, i en begrænset periode betragtes som støtteberettigede fra den 1. januar 2021, selv om disse tiltag blev gennemført, og disse omkostninger påløb, før indgivelse af ansøgningen om tilskud.
4.   Kommissionen tillægges beføjelse til at vedtage delegerede retsakter i overensstemmelse med artikel 14 med henblik på at ændre denne forordning ved om nødvendigt at ajourføre den i bilag I fastsatte vejledende liste over toldkontroludstyr.
5.   Toldkontroludstyr, der finansieres i henhold til dette instrument, bør primært anvendes til toldkontrol, men kan også anvendes til andre formål, herunder til støtte for de nationale grænseforvaltningsmyndigheder og efterforskning i forbindelse med kontrol af personer. Sådant toldkontroludstyr må ikke systematisk deles mellem toldmyndigheder og andre grænsemyndigheder.
6.   Kommissionen opfordrer til fælles udbud og fælles afprøvning af toldkontroludstyr af to eller flere medlemsstater.
Artikel 7
Støtteberettigede enheder
Uanset finansforordningens artikel 197 er støtteberettigede enheder toldmyndigheder, på betingelse af at de fremlægger de oplysninger, der kræves til behovsvurdering, jf. nærværende forordnings artikel 11, stk. 4.
Artikel 8
Samfinansieringssats
1.   Instrumentet kan finansiere op til 80 % af de samlede støtteberettigede omkostninger ved et tiltag.
2.   Finansiering ud over dette loft kan kun ydes i behørigt begrundede undtagelsestilfælde.
Artikel 9
Støtteberettigede omkostninger
Omkostninger, der er direkte forbundet med de tiltag, der er omhandlet i artikel 6, er berettigede til finansiering i henhold til instrumentet.
Følgende omkostninger er ikke berettigede til finansiering i henhold til instrumentet:
a)
omkostninger i forbindelse med køb af jord
b)
omkostninger i forbindelse med opkvalificering ud over den indledende uddannelse, der indgår i købs- eller opgraderingskontrakten
c)
omkostninger i forbindelse med infrastruktur, såsom bygninger og udendørsfaciliteter, eller møbler
d)
omkostninger i forbindelse med elektroniske systemer, undtagen software og softwareopdatering, der er direkte nødvendig for at anvende toldkontroludstyret, og undtagen elektronisk software og programmering, som er nødvendig for at forbinde eksisterende software med toldmyndighedernes kontroludstyr
e)
omkostninger til netværk, såsom sikrede eller usikrede kommunikationskanaler, eller abonnementer, undtagen netværk eller abonnementer, som udelukkende er nødvendige for at anvende toldmyndighedernes kontroludstyr
f)
omkostninger til transportmidler, såsom køretøjer, luftfartøjer og skibe, undtagen mobilt toldkontroludstyr
g)
omkostninger til hjælpeforbrugsmaterialer, herunder reference- og kalibreringsmaterialer, til toldkontroludstyr
h)
omkostninger i forbindelse med personlige værnemidler.
KAPITEL III
TILSKUD
Artikel 10
Tildeling, komplementaritet og kombineret finansiering
1.   Tilskud i henhold til instrumentet tildeles og forvaltes i overensstemmelse med finansforordningens afsnit VIII.
2.   I overensstemmelse med finansforordningens artikel 195, første afsnit, litra f), tildeles de enheder, der er støtteberettigede i henhold til nærværende forordnings artikel 7, tilskud uden indkaldelse af forslag.
3.   Et tiltag, der har modtaget et bidrag i henhold til instrumentet, kan også modtage et bidrag fra toldprogrammet eller fra et andet EU-program, forudsat at bidragene ikke dækker de samme omkostninger. Reglerne for det relevante EU-program gælder for det tilsvarende bidrag til tiltaget. Den kumulative finansiering må ikke overstige de samlede støtteberettigede omkostninger ved tiltaget. Støtten fra de forskellige EU-programmer kan beregnes pro rata i overensstemmelse med de dokumenter, hvori støttevilkårene er fastsat.
4.   Arbejdet i det evalueringsudvalg, der er omhandlet i finansforordningens artikel 150, baseres på de generelle principper for tilskud, der er fastsat i nævnte forordnings artikel 188, og navnlig på de principper om ligebehandling og gennemsigtighed, som er fastsat i nævnte artikels litra a) og b), samt på princippet om ikkeforskelsbehandling.
5.   Evalueringsudvalget evaluerer forslag på grundlag af tildelingskriterierne, idet der, hvor det er relevant, tages hensyn til relevansen af det foreslåede tiltag for så vidt angår de mål, der forfølges, kvaliteten af det foreslåede tiltag og dets indvirkning, herunder økonomiske, sociale og miljømæssige indvirkning, og dets budget og omkostningseffektivitet.
KAPITEL IV
PROGRAMMERING, OVERVÅGNING OG EVALUERING
Artikel 11
Arbejdsprogram
1.   Instrumentet gennemføres via arbejdsprogrammer, jf. finansforordningens artikel 110, stk. 2.
2.   Kommissionen vedtager gennemførelsesretsakter med henblik på at fastlægge disse arbejdsprogrammer. Disse gennemførelsesretsakter vedtages efter undersøgelsesproceduren, jf. artikel 15, stk. 2.
3.   Arbejdsprogrammerne skal tage sigte på at nå de i artikel 3 fastsatte mål gennem tiltag i overensstemmelse med artikel 6. Arbejdsprogrammerne skal fastlægge det samlede beløb for finansieringsplanen for alle tiltag. De skal desuden fastlægge:
a)
for hvert tiltag:
i)
de forfulgte mål og de forventede resultater i overensstemmelse med de generelle og specifikke mål, der er fastsat i artikel 3
ii)
en beskrivelse af de tiltag, der skal finansieres
iii)
hvor det er relevant, en angivelse af det beløb, der er tildelt hvert tiltag, og
iv)
gennemførelsesmetoden og en vejledende tidsplan for gennemførelsen
b)
for tilskud: den maksimale samfinansieringssats, jf. artikel 8.
4.   Udarbejdelsen af de i stk. 1 omhandlede arbejdsprogrammer skal understøttes af en vurdering af toldmyndighedernes behov. Denne behovsvurdering skal bestå af følgende:
a)
en fælles klassificering af grænseovergangssteder
b)
en samlet beskrivelse af det toldkontroludstyr, der er til rådighed
c)
en fælles liste over toldkontroludstyr, der bør være til rådighed, ved henvisning til kategorien af grænseovergangssteder
d)
et overslag over de finansielle behov.
Behovsvurderingen baseres på tiltag gennemført i henhold til Told 2020-programmet, der er oprettet ved Europa-Parlamentets og Rådets forordning (EU) nr. 1294/2013 
(
17
)
, eller i henhold til toldprogrammet og ajourføres regelmæssigt og mindst hvert tredje år.
Artikel 12
Overvågning og rapportering
1.   Indikatorer til rapportering om instrumentets fremskridt hen imod opnåelsen af de i artikel 3 fastlagte generelle og specifikke mål er fastsat i bilag II.
2.   For at sikre en effektiv vurdering af instrumentets fremskridt hen imod opnåelsen af dets mål tillægges Kommissionen beføjelser til at vedtage delegerede retsakter i overensstemmelse med artikel 14 for at ændre bilag II for om nødvendigt at revidere eller supplere indikatorerne og for at supplere denne forordning med bestemmelser om oprettelse af en overvågnings- og evalueringsramme.
3.   Præstationsrapporteringssystemet skal sikre, at data til overvågning af instrumentets gennemførelse og resultater indsamles effektivt, virkningsfuldt og rettidigt. Til dette formål pålægges modtagere af EU-finansiering forholdsmæssige rapporteringskrav.
4.   Rapporteringskravene i stk. 3 skal mindst omfatte, at følgende oplysninger årligt meddeles Kommissionen for hvert stykke toldkontroludstyr, der overstiger 10 000 EUR eksklusive skatter og afgifter:
a)
en detaljeret liste over det toldkontroludstyr, der finansieres i henhold til instrumentet
b)
oplysninger om anvendelse af toldkontroludstyret, herunder eventuelle knyttede resultater, og, hvis det er relevant, understøttet af de relevante statistikker.
Artikel 13
Evaluering
1.   Evalueringer gennemføres i rette tid, således at de kan indgå i beslutningsprocessen.
2.   Kommissionen foretager en foreløbig evaluering af instrumentet, når der foreligger tilstrækkelige oplysninger om dets gennemførelse, dog senest fire år efter påbegyndelsen af denne gennemførelse. I sin foreløbige evaluering vurderer Kommissionen instrumentets præstation, herunder aspekter såsom dets effektivitet, produktivitet, kohærens og relevans, samt synergi inden for instrumentet og merværdi på EU-plan.
3.   Ved afslutningen af instrumentets gennemførelse, dog senest fire år efter afslutningen af den periode, der er angivet i artikel 1, foretager Kommissionen en endelig evaluering af instrumentet.
4.   Kommissionen meddeler Europa-Parlamentet, Rådet, Det Europæiske Økonomiske og Sociale Udvalg og Regionsudvalget konklusionerne af evalueringerne ledsaget af sine bemærkninger og indhøstede erfaringer.
KAPITEL V
UDØVELSE AF DE DELEGEREDE BEFØJELSER OG UDVALGSPROCEDURE
Artikel 14
Udøvelse af de delegerede beføjelser
1.   Beføjelsen til at vedtage delegerede retsakter tillægges Kommissionen på de i denne artikel fastlagte betingelser.
2.   Beføjelsen til at vedtage delegerede retsakter, jf. artikel 6, stk. 4, og artikel 12, stk. 2, tillægges Kommissionen indtil den 31. december 2027. Kommissionen udarbejder en rapport vedrørende delegationen af beføjelser senest ni måneder inden denne dato. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.
3.   Den i artikel 6, stk. 4, og artikel 12, stk. 2, omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen af afgørelsen i 
Den Europæiske Unions Tidende
 eller på et senere tidspunkt, der angives i afgørelsen. Den berører ikke gyldigheden af delegerede retsakter, der allerede er i kraft.
4.   Inden vedtagelsen af en delegeret retsakt hører Kommissionen eksperter, som er udpeget af hver enkelt medlemsstat, i overensstemmelse med principperne i den interinstitutionelle aftale af 13. april 2016 om bedre lovgivning.
5.   Så snart Kommissionen vedtager en delegeret retsakt, giver den samtidigt Europa-Parlamentet og Rådet meddelelse herom.
6.   En delegeret retsakt vedtaget i henhold til artikel 6, stk. 4, og artikel 12, stk. 2, træder kun i kraft, hvis hverken Europa-Parlamentet eller Rådet har gjort indsigelse inden for en frist på to måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har underrettet Kommissionen om, at de ikke agter at gøre indsigelse. Fristen forlænges med to måneder på Europa-Parlamentets eller Rådets initiativ.
Artikel 15
Udvalgsprocedure
1.   Kommissionen bistås af Toldprogramudvalget nedsat ved artikel 17 i forordning (EU) 2021/444.
2.   Når der henvises til dette stykke, finder artikel 5 i forordning (EU) nr. 182/2011 anvendelse.
KAPITEL VI
OVERGANGSBESTEMMELSER OG AFSLUTTENDE BESTEMMELSER
Artikel 16
Information, kommunikation og offentlig omtale
1.   Modtagere af EU-finansiering skal anerkende denne finansierings oprindelse og sikre synlighed af EU-finansieringen, navnlig når de promoverer tiltagene og deres resultater, ved at give sammenhængende, effektive og forholdsmæssige målrettede oplysninger til forskellige modtagergrupper, herunder medierne og offentligheden.
2.   Kommissionen gennemfører informations- og kommunikationstiltag vedrørende instrumentet, vedrørende tiltag, der iværksættes i henhold til instrumentet, og vedrørende de opnåede resultater.
3.   De finansielle midler, der er tildelt instrumentet, skal også bidrage til den institutionelle formidling af Unionens politiske prioriteter, for så vidt som disse prioriteter vedrører målene omhandlet i artikel 3.
Artikel 17
Overgangsbestemmelse
Om nødvendigt kan der opføres bevillinger på EU-budgettet ud over 2027 til dækning af udgifter i medfør af artikel 4, stk. 2, til forvaltning af tiltag, som ikke er afsluttet senest den 31. december 2027.
Artikel 18
Ikrafttræden
Denne forordning træder i kraft på dagen for offentliggørelsen i 
Den Europæiske Unions Tidende
.
Den finder anvendelse fra den 1. januar 2021.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. juni 2021.
På Europa-Parlamentets vegne
D.M. SASSOLI
Formand
På Rådets vegne
A.P. ZACARIAS
Formand
(
1
)
  
            
EUT C 62 af 15.2.2019, s. 67
.
(
2
)
  Europa-Parlamentets holdning af 16.4.2019 (
EUT C 158 af 30.4.2021, s. 133
) og Rådets førstebehandlingsholdning af 27.5.2021 (
EUT C 227 af 14.6.2021, s. 1
). Europa-Parlamentets holdning af 23.6.2021 (endnu ikke offentliggjort i EUT).
(
3
)
  Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (
EUT L 269 af 10.10.2013, s. 1
).
(
4
)
  
            
EUT L 282 af 19.10.2016, s. 4
.
(
5
)
  
            
EUT L 433 I af 22.12.2020, s. 28
.
(
6
)
  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (
EUT L 193 af 30.7.2018, s. 1
).
(
7
)
  Europa-Parlamentets og Rådets forordning (EU) 2021/444 af 11. marts 2021 om oprettelse af toldprogrammet for samarbejde på toldområdet og om ophævelse af forordning (EU) nr. 1294/2013 (
EUT L 87 af 15.3.2021, s. 1
).
(
8
)
  Europa-Parlamentets og Rådets forordning (EU) 2021/695 af 28. april 2021 om oprettelse af Horisont Europa — rammeprogrammet for forskning og innovation — og om reglerne for deltagelse og formidling og om ophævelse af forordning (EU) nr. 1290/2013 og (EU) nr. 1291/2013 (
EUT L 170 af 12.5.2021, s. 1
).
(
9
)
  Europa-Parlamentets og Rådets forordning (EU) 2019/1896 af 13. november 2019 om den europæiske grænse- og kystvagt og om ophævelse af forordning (EU) nr. 1052/2013 og (EU) 2016/1624 (
EUT L 295 af 14.11.2019, s. 1
).
(
10
)
  Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (
EUT L 55 af 28.2.2011, s. 13
).
(
11
)
  
            
EUT L 123 af 12.5.2016, s. 1
.
(
12
)
  Europa-Parlamentets og Rådets forordning (EU, Euratom) nr. 883/2013 af 11. september 2013 om undersøgelser, der foretages af Det Europæiske Kontor for Bekæmpelse af Svig (OLAF), og om ophævelse af Europa-Parlamentets og Rådets forordning (EF) nr. 1073/1999 og Rådets forordning (Euratom) nr. 1074/1999 (
EUT L 248 af 18.9.2013, s. 1
).
(
13
)
  Rådets forordning (EF, Euratom) nr. 2988/95 af 18. december 1995 om beskyttelse af De Europæiske Fællesskabers finansielle interesser (
EFT L 312 af 23.12.1995, s. 1
).
(
14
)
  Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder (
EFT L 292 af 15.11.1996, s. 2
).
(
15
)
  Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den Europæiske Anklagemyndighed (»EPPO«) (
EUT L 283 af 31.10.2017, s. 1
).
(
16
)
  Europa-Parlamentets og Rådets direktiv (EU) 2017/1371 af 5. juli 2017 om strafferetlig bekæmpelse af svig rettet mod Den Europæiske Unions finansielle interesser (
EUT L 198 af 28.7.2017, s. 29
).
(
17
)
  Europa-Parlamentets og Rådets forordning (EU) nr. 1294/2013 af 11. december 2013 om fastlæggelse af et handlingsprogram for toldvæsenet i Den Europæiske Union for perioden 2014-2020 (Told 2020) og om ophævelse af beslutning nr. 624/2007/EF (
EUT L 347 af 20.12.2013, s. 209
).
BILAG I
VEJLEDENDE LISTE OVER TOLDKONTROLUDSTYR, DER KAN ANVENDES TIL DE TOLDKONTROLFORMÅL, DER ER ANGIVET I ARTIKEL 6, STK. 1, FØRSTE AFSNIT, LITRA B)
TOLDKONTROLFORMÅL
TOLDKONTROLUDSTYR
KATEGORI
ANVENDELSE
1.
Ikkeinvasiv inspektion
Røntgenscanner — høj energi
Containere, lastbiler, jernbanevogne og køretøjer
Røntgenscanner — lav energi
Paller, kasser og pakker
Passagerbagage
Køretøjer
Backscatter-røntgen
Containere
Lastbiler
Køretøjer
Andet
System til automatisk nummerplade-/containergenkendelse
Køretøjsvægte
Gaffeltrucks og lignende mobilt toldkontroludstyr
2.
Påvisning af skjulte genstande på mennesker 
 (
1
)
Røntgenbaseret backscatter-portal
Anvendes hovedsagelig i lufthavne til at påvise skjulte genstande på mennesker (narkotika, sprængstoffer, kontanter)
Kropsscanner
Millimeterbølgebaseret sikkerhedsscanner
3.
Strålingsdetektion og nuklididentifikation
Radiologisk og nuklear detektion
Personlig strålingsmonitor/-detektor (PRM)
Håndholdt strålingsdetektor
Isotopidentifikationsanordning (RIID)
Strålingsportalmonitor (RPM)
Spektrometrisk portalmonitor til isotopidentifikation (SPM)
4.
Laboratorieanalyse af prøver
Udstyr til identifikation, kvantificering og verifikation af alle varer
Gas- og væskekromatografi (GC, LC, HPLC m.m.)
Spektrometri og teknikker kombineret med spektrometri (IR, Raman, UV-VIS, fluorescens, GC-MS m.m.)
Røntgenudstyr (XRF m.m.)
NMR-spektrometrisk analyse og analyse af stabile isotoper
Andet laboratorieudstyr (AAS, destillationsanalysator, DSC, elektroforese, mikroskop, LSC, røgmaskine m.m.)
5.
Prøveudtagning og feltanalyse af prøver
Spordetektion baseret på ionmobilitetsspektrometri (IMS)
Bærbart udstyr til screening af spor af specifikke materialer, der kan udgøre en trussel
Spordetektion med hunde
Anvendes til en lang række risici på små og større genstande
Prøveudtagning
Værktøj til at udtage prøver, stinkskab, handskerum
Mobile laboratorier
Køretøj, der rummer alt det nødvendige udstyr til feltanalyse af prøver
Håndholdte detektorer
Analyse af organiske materialer, metaller og legeringer
Kemiske kolorimetriske test
Raman-spektroskopi
Infrarød spektroskopi
Røntgenfluorescens
Gasdetektorer til containere
6.
Håndholdt søgning
Personligt håndværktøj
Lommeværktøj
Værktøjskasse til mekanikere
Teleskopspejl
Udstyr
Endoskop
Stationær eller håndholdt metaldetektor
Kameraer til at kontrollere undersiden af køretøjer
Ultralydsanordning
Densitetsmåler
Andet
Undervandssøgning
(
1
)
  Med forbehold af gældende retsforskrifter og andre henstillinger for så vidt angår sundhedsbeskyttelse og respekt for privatlivets fred.
BILAG II
INDIKATORER TIL RAPPORTERING OM INSTRUMENTETS FREMSKRIDT HEN IMOD OPFYLDELSEN AF DE GENERELLE OG SPECIFIKKE MÅL, DER ER FASTLAGT I ARTIKEL 3
Til rapportering om programmets fremskridt hen imod opnåelsen af de i artikel 3 fastlagte generelle og specifikke mål anvendes følgende indikatorer:
Udstyr
a)
Toldkontroludstyr, der opfylder de aftalte standarder (efter type af udstyr), er til rådighed ved grænseovergangssteder for landtransport
b)
Toldkontroludstyr, der opfylder de aftalte standarder (efter type af udstyr), er til rådighed ved grænseovergangssteder for søtransport
c)
Toldkontroludstyr, der opfylder de aftalte standarder (efter type af udstyr), er til rådighed ved grænseovergangssteder for lufttransport
d)
Toldkontroludstyr, der opfylder de aftalte standarder (efter type af udstyr), er til rådighed ved grænseovergangssteder for posttrafik
e)
Toldkontroludstyr, der opfylder de aftalte standarder (efter type af udstyr), er til rådighed ved grænseovergangssteder for jernbanetransport

Summary:
EU-instrument for finansiel støtte til toldkontroludstyr (2021-2027)
RESUMÉ AF:
Forordning (EU) 2021/1077 om oprettelse af instrumentet for finansiel støtte til toldkontroludstyr som en del af Fonden for Integreret Grænseforvaltning
HVAD ER FORMÅLET MED FORORDNINGEN?
Den opretter en fond med det formål at støtte 
Den Europæiske Unions
 (EU) 
medlemsstater
 i forbindelse med indkøb, vedligeholdelse og opgradering af toldkontroludstyr.
Den fastsætter de generelle og specifikke mål samt størrelse, form og regler vedrørende EU-finansiering fra den 
1. januar 2021
 til den 
31. december 2027
 — den periode, som den indeværende 
flerårige finansielle ramme
 dækker.
HOVEDPUNKTER
Fondens 
generelle mål
 er at støtte toldmyndigheders indsats for at:
beskytte EU’s og nationale finansielle og økonomiske interesser
sørge for sikkerhed i EU
beskytte EU mod ulovlig handel
gøre det lettere at udøve legitim erhvervsaktivitet.
Fondens 
specifikke mål
 er at bidrage til passende og ensartet toldkontrol ved at indkøbe, vedligeholde og opgradere højmoderne toldkontroludstyr, der er pålideligt, sikkert og miljøvenligt.
Budgettet for den syvårige fond er på 
1 006 407 000 EUR
 (løbende priser). Finansieringen kan bruges til forberedelse, overvågning, kontrol, revision, evaluering og andre aktiviteter, herunder legitime udgifter til eksempelvis informationsteknologinet.
For at være 
berettigede
 til finansiering skal aktiviteterne:
gennemføre forordningens generelle og specifikke mål
støtte 
indkøb, vedligeholdelse eller opgradering af udstyr
, herunder røntgenscannere og systemer til automatisk nummerpladegenkendelse (
bilag I
 indeholder en vejledende liste over genstande), der tjener et eller flere af følgende formål:
ikkeinvasiv inspektion
påvisning af skjulte genstande på mennesker
strålingsdetektion og nuklididentifikation
laboratorieanalyse af prøver
prøveudtagning og feltanalyse af prøver
håndholdt søgning.
Støtteberettigede omkostninger
Fonden kan finansiere op til 
80 %
 af de samlede støtteberettigede omkostninger.
Følgende er ikke 
støtteberettiget
:
køb af jord
uddannelse eller opkvalificering udover den indledende uddannelse
infrastruktur, såsom bygninger, møbler og udendørsfaciliteter
elektroniske systemer, undtagen software, programmering og opdateringer, som er nødvendig for at anvende eller forbinde udstyret
netværk eller abonnementer, undtagen det, der er nødvendigt for at anvende udstyret
transport, såsom køretøjer, luftfartøjer og skibe, undtagen mobilt toldkontroludstyr
personlige værnemidler.
Modtagere
 af støtte fra fonden skal 
anerkende
 
finansieringens
 
oprindelse
 og sikre dens 
synlighed
.
Europa-Kommissionen
:
vedtager 
gennemførelsesretsakter
 for at oprette 
arbejdsprogrammer
 for hver af fondens aktiviteter
vedtager 
delegerede retsakter
 med henblik på at ændre den vejledende liste (
bilag II
) efter behov, såsom toldkontroludstyr ved forskellige land-, hav-, luft- og postgrænser, for at måle fremskridt henimod de forskellige mål
gennemfører 
regelmæssige evalueringer
, heraf en foreløbig senest fire år efter påbegyndelsen af fonden og en endelig inden udgangen af 2031. Den fremsender disse sammen med sine kommentarer til 
Europa-Parlamentet
, 
Rådet for Den Europæiske Union
, 
Det Europæiske Økonomiske og Sociale Udvalg
 og 
Regionsudvalget
.
HVORNÅR GÆLDER FORORDNINGEN FRA?
Den trådte i kraft den 
1. januar 2021
.
BAGGRUND
Toldkontroludstyrsfonden er én af komponenterne i EU’s 
Fond for Integreret Grænseforvaltning
; den anden er 
instrumentet for grænseforvaltning og visa
, som er oprettet under forordning (EU) 
2021/1148
 (se 
resumé
). Førstnævnte relaterer til kontrol af varer og den anden til kontrol af personer.
Fonden bidrager til at gennemføre 
toldhandlingsplanen
, som blev vedtaget i september 2020, og til toldprogrammet (2021-2027), som blev oprettet under forordning (EU) 
2021/444
 (se 
resumé
).
For yderligere oplysninger henvises til:
Toldkontroludstyrsinstrumentet
 (Europa-Kommissionen).
HOVEDDOKUMENT
Europa-Parlamentets og Rådets forordning (EU) 
2021/1077
 af 
24. juni 2021
 om oprettelse af instrumentet for finansiel støtte til toldkontroludstyr som en del af Fonden for Integreret Grænseforvaltning (EUT L 234 af 
2.7.2021
, 
s. 1-17
).
TILHØRENDE DOKUMENTER
Kommissionens delegerede forordning (EU) 
2022/1528
 af 
4. juli 2022
 om supplerende regler til Europa-Parlamentets og Rådets forordning (EU) 2021/1077 med bestemmelser om oprettelse af en overvågnings- og evalueringsramme (EUT L 238 af 
15.9.2022
, 
s. 1–3
).
Europa-Parlamentets og Rådets forordning (EU) 
2021/1148
 af 
7. juli 2021
 om oprettelse af instrumentet for finansiel støtte til grænseforvaltning og visumpolitik som del af Fonden for Integreret Grænseforvaltning (EUT L 251 af 
15.7.2021
, 
s. 48-93
).
Europa-Parlamentets og Rådets forordning (EU) 
2021/444
 af 
11. marts 2021
 om oprettelse af toldprogrammet for samarbejde på toldområdet og om ophævelse af forordning (EU) 
nr. 1294/2013
 (EUT L 87 af 
15.3.2021
, 
s. 1-16
).
Meddelelse fra Kommissionen til Europa-Parlamentet, Rådet og Det Europæiske Økonomiske og Sociale Udvalg — Handlingsplan for at bringe toldunionen til det næste niveau (
COM(2020) 581 final
 af 
28.9.2020
).
Europa-Parlamentets og Rådets forordning (EU) 
nr. 
952/2013
 af 
9. oktober 2013
 om EU-toldkodeksen (EUT L 269 af 
10.10.2013
, 
s. 1-101
).
Efterfølgende ændringer af forordning (EU) 
nr. 952/2013
 er blevet indarbejdet i grundteksten. Denne 
konsoliderede udgave
 har ingen retsvirkning.
seneste ajourføring 
24.11.2021